Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Zemestrīcē bojāgājušo skaits Turcijā un Sīrijā šodien pārsniedzis 11 200 cilvēkus, glābējiem turpinot ēku gruvešos meklēt izdzīvojušos. Saskaņā ar amatpersonu un mediķu datiem Turcijā gājuši bojā vismaz 8574 cilvēki, bet Sīrijā upuru skaits pieaudzis līdz 2662. Joprojām pastāv bažas, ka upuru skaits vēl var ievērojami pieaugt, un pēc Pasaules Veselības organizācijas amatpersonu aplēsēm zemestrīcē var būt gājuši bojā līdz 20 000 cilvēku. Turpinoties glābšanas darbiem, ir ziņas par īpašiem izdzīvošanas gadījumiem. Sīrijā no gruvešiem tika izglābts jaundzimušais mazulis, kurš vēl ar nabas saiti bija piesaistīts mātei, kas zemestrīcē gājusi bojā. Mazulis ir vienīgais izdzīvojušais savā ģimenē, kuras pārējie locekļi gājuši bojā nemiernieku kontrolētajā Džindairisas pilsētā.
========================================== 
Šorīt Parīzē ar traktoriem ieradās vairāki simti fermeru, lai protestētu pret pesticīdu lietošanas ierobežojumiem un citiem ar vides aizsardzību saistītiem noteikumiem, kas apdraud lauksaimniecības ražošanu. Protesta akcija sarīkota pēc janvārī pieņemtā Eiropas Savienības Tiesas lēmuma, ar kuru Francijai uzdots pārtraukt līdzšinējo politiku, kas cukurbiešu ražotājiem ļāva izmantot bloka teritorijā aizliegtu insekticīdu. Tas izsaucis bažas par turpmāku cukurbiešu audzēšanas platību samazināšanos un cukurfabriku slēgšanu. "Pastāvīgie aizliegumi un valdības rīcības trūkums, lai atbalstītu daudzas kultūras, lauksaimniecības ražošanu nolemj bojāejai," tā teikts Francijas lielākās lauksaimnieku savienības, cukurbiešu audzētāju savienības un jauno fermeru organizācijas kopīgajā paziņojumā. Fermeri brīdina, ka lauksaimniecības ražojumu imports no valstīm, kuras nav pakļautas tādiem pesticīdu lietošanas ierobežojumiem, apdraud francūžu darbavietas.
=============================================
Lielbritānijas Karaliskais pasts trešdien laidis klajā pirmo pastmarku, uz kuras attēlots Lielbritānijas karalis Čārlzs III, kurš kāpa tronī septembrī pēc mātes karalienes Elizabetes II nāves. Jaunā pastmarka nonāks vispārējā pārdošanā 4.aprīlī. Uz pastmarkas attēlota karaļa galva un pastmarkas vērtība uz vienkrāsaina fona.
===============================================
No partijas "Saskaņa" izslēgtais Rēzeknes mērs Aleksandrs Bartaševičs, kā arī līdzšinējie "Saskaņas" biedri Andrejs Klementjevs, Jekaterina Ivanova un Karina Bartkeviča izplatījuši paziņojumu par jauna politiskā spēka veidošanu. Viņi grasoties veidot kreisi centrisku politisku partiju, kas – citēju - "konsekventi aizstāvēs visas Latvijas iedzīvotāju intereses, nešķirojot "savējos" un "svešiniekos", turpinot aktīvi iestāties par sociālekonomiskajām, kultūras, valodas un reliģiskajām tiesībām". Tagad tikšot gatavota partijas programma, lai aprīlī sanāktu uz dibināšanas kongresu.
==============================================
Sestdien, 11.februārī, plkst.15 Viļānu kultūras namā jau 19.reizi notiks ziņģēm veltīts pasākums, kurā satiksies 20 ziņģētāju grupas, par to informē Tautas muzikantu biedrības pārstāve Maija Upeniece. Viļāni šogad svin pilsētas 95.gadadienu. Pasākuma dalībnieki izdziedās no paaudzes paaudzē mantotās ziņģes un atklās dažādus stāstus ap un par Viļāniem un viļāniešu dzīvi.
===============================================
Šo piektdien, 10.februārī, plkst.15 Daugavpils Novadpētniecības un mākslas muzejā tiks atklāta Mečislava Caunes fotogrāfiju izstāde "Zem Daugavpils debesīm". Tajā būs skatāmas fotogrāfijas, kas uzņemtas pagājušā gadsimta 70. gados. Daudziem no šiem darbiem šodien ir kultūrvēsturiska nozīme un tie glabājās Daugavpils Novadpētniecības un mākslas muzeja krājumā. ===============================================
Savukārt šajā svētdienā, 12.februārī, notiks Daugavpils pilsētas čempionāts zemledus makšķerēšanā uz Daugavpils Lielā Stropu ezera ledus. Organizatori aicina visus dalībniekus laikus reģistrēties sacensībām, sūtot e-pastu ar savu vārdu, uzvārdu, dzimšanas gadu un tālruņa numuru uz e-pastu "ivars.caune@daugavpils.lv". Svētdien dalībnieku reģistrācija Glābšanas stacijā, Stropu ielā 40, sāksies plkst.7:00 un ilgs 45 minūtes, pēc tam turpat notiks informatīvā sapulce, tad no 8:00 līdz plkst.13:00 noteikts makšķerēšanas laiks, bet no plkst.13 līdz plkst.14 noritēs rezultātu apkopošana, pēc kuras apbalvos uzvarētājus.
===============================================
Ne asakas jums novēl ziņu apskata “Pasaulē, Latvijā, Latgalē” veidotāji -  radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.